ཉེ་བའི་ལོ་ཤས་རིང་བོད་ཆོལ་ཁ་གསུམ་དུ་པ་དང་བའི་བཀོལ་སྤྱོད་བྱེད་སྟངས་ཐད་ཧ་ཅང་ཪྙོག་འཛིང་ཅན་དུ་གྱུར་ཅིང་།ད་ལྟའི་རྩོམ་པ་པོ་འགའ་ཞིག་གིས་བརྩམས་ཆོས་ནང་གི་པ་དང་བ་བཀོལ་སྤྱོད་བྱེད་སྟངས་དེ་རང་འདོད་བཞིན་བཀོད་པ་དང་།ཡང་བརྩམས་ཆོས་མང་ཆེ་བ་ཞིག་དཔེ་སྐྲུན་ཁང་གི་རྩོམ་སྒྲིག་པ་ཆོས་རང་མོས་ཀྱིས་བཟོ་བཅོས་བྱས་སྟབས་རྩོམ་པ་པོ་དེ་ཚོའི་དང་ཐོག་གི་ཐུན་མོང་མ་ཡིན་པའི་རྩོམ་གཤིས་འདི་མེད་པར་བཟོས་ཡོད།དཔེར་ན།ལྷ་ས་སློབ་འབྲིང་གི་རྒན་ཚེ་རིང་དབྱངས་སྐྱིད་ལགས་ཀྱིས་དེ་སྔོན་སྦྲང་ཆར་སྟེང་དུ་ལས་དབང་ཞེས་པའི་བརྩམས་སྒྲུང་ཞིག་བཀོད་ཡོད་ཅིང་།ཕྱིས་སུ་ཁོང་གི་བརྩམ་ཆོས་རྣམས་ཕྱོགས་གཅིག་ཏུ་བསྒྲིགས་ནས་རི་རྩེའི་སྤྲིན་དཀར་ཞེས་པའི་དཔེ་དེབ་ཅིག་གྲུབ།རྒན་ཚེ་རིང་དབྱངས་སྐྱིད་ལགས་ཀྱི་བརྩམས་སྒྲུང་གི་ཚིག་སྦྱོར་ལ་དབུས་གཙང་ཁ་སྐད་ཀྱི་ཤན་ཤུགས་ཆེ་བ་མ་ཟད།པ་དང་བ་ཡི་ཐོབ་ཐང་ཐད་དབུས་གཙང་ཡུལ་སྐད་ཀྱི་འགྲོ་སྟངས་ལྟར་དུ་བྲིས་ཡོད།འོན་ཀྱང་།སྦྲང་ཆར་སྟེང་གི་རྩོམ་ཡིག་དེའི་ཚིག་སྦྱོར་ལ་བལྟས་ཚེ།དེ་ནི་ཚེ་རིང་དབྱངས་སྐྱིད་ལགས་ཀྱི་བརྩམས་སྒྲུང་ཡིན་པར་ཐེ་ཚོམ་སྐྱེ་སྲིད།གང་ལགས་ཤེ་ན།རྩོམ་སྒྲིག་པས་ཁོང་ཆོའི་ལག་ཟུང་རིང་པོ་དེ་གཞན་གྱི་རྩོམ་ཡིག་སྟེང་དུ་བསྲིངས་ནས་དགོས་མེད་ཀྱི་བཟོ་བཅོས་མང་པོ་བྱས་པའི་རྐྱེན་གྱིས་སོ།།དེ་ཡང་དཔེ་སྐྲུན་ཁང་ལ་མཚོན་ན་མི་རིགས་དཔེ་སྐྲུན་ཁང་དང་།ཀྲུང་གོའི་བོད་རིག་པ་དཔེ་སྐྲུན་ཁང་།བོད་ལྗོངས་བོད་ཡིག་དཔེ་ཪྙིང་དཔེ་སྐྲུན་ཁང་བཅས་ལ་པ་དང་བའི་བརྡ་སྤྲོད་སྤྱོད་སྟངས་དེ་དབུས་གཙང་གི་ཡུལ་སྐད་ཀྱི་སྲོལ་བཞིན་བྲིས་དང་འབྲི་མུས་ལགས་པས་དེས་སྤྱི་སྐད་ཀྱི་ཁ་ཕྱོགས་དང་དགོས་མཁོ་ལ་མཐུན་ཐབས་བྱས་འདུག་གོ།